b'\n_START_ARTICLE_\nPranci\xc5\xa1kus Vai\xc4\x8dekonis\n_START_PARAGRAPH_\nPranas Vai\xc4\x8dekonis (g. 1928 m. sausio 1 d. Tetirvinai, Skreboti\xc5\xa1kis \xe2\x80\x93 2006 m. spalio 14 d. Vilniuje) \xe2\x80\x93 kanonistas, teologijos profesorius, Vilniaus arkivyskupijos tribunolo teis\xc4\x97jas; vienintelis kunigas, tap\xc4\x99s Lietuvos moksl\xc5\xb3 akademijos nariu (po Nepriklausomyb\xc4\x97s atk\xc5\xabrimo).\n_START_SECTION_\nBiografija\n_START_PARAGRAPH_\n1952 m. rugs\xc4\x97jo 21 d. vyskupas Kazimieras Paltarokas \xc4\xaf\xc5\xa1ventino kunigu._NEWLINE_Buvo Var\xc4\x97nos parapijos administratorius, 1956\xe2\x80\x931959 m. \xe2\x80\x93 Vilniaus \xc5\xa0v\xc4\x8d. J\xc4\x97zaus \xc5\xa0irdies parapijos vikaras, Vilniaus \xc5\xa0v. apa\xc5\xa1tal\xc5\xb3 Petro ir Povilo parapijos vikaru (1959\xe2\x80\x931962), Vilniaus \xc5\xa0v\xc4\x8d. J\xc4\x97zaus \xc5\xa0irdies parapijos (Dievo Apvaizdos ba\xc5\xbeny\xc4\x8dia) administratoriumi (1962\xe2\x80\x931967)._NEWLINE_1967\xe2\x80\x931972 m. \xc5\xa0v. Tomo Akvinie\xc4\x8dio popie\xc5\xbei\xc5\xa1k\xc5\xb3j\xc5\xb3 studij\xc5\xb3 universitete studijavo teologij\xc4\x85 ir kanon\xc5\xb3 teis\xc4\x99 Romoje, apgyn\xc4\x97 kanon\xc5\xb3 teis\xc4\x97s daktaro disertacij\xc4\x85._NEWLINE_1973\xe2\x80\x931982 m. Vilniaus \xc5\xa0v. Rapolo parapijos klebonas, Vilniaus \xc5\xa0v. Apa\xc5\xa1tal\xc5\xb3 Petro ir Povilo parapijos klebonu (1982\xe2\x80\x932001 m.); po \xc5\xa1irdies infarkto \xe2\x80\x93 kunigas rezidentas (toliau t\xc4\x99s\xc4\x97 aktyvi\xc4\x85 akademin\xc4\x99 veikl\xc4\x85)._NEWLINE_1982 m. sausio 14 d. suteiktas Kauno kunig\xc5\xb3 seminarijos (v\xc4\x97liau \xe2\x80\x93 ir VDU) Teologijos fakulteto profesoriaus vardas. Nuo 1995 m. d\xc4\x97st\xc4\x97 VDU Teologijos fakultete, vadovavo Ba\xc5\xbenytin\xc4\x97s teis\xc4\x97s katedrai, d\xc4\x97st\xc4\x97 teologij\xc4\x85 bei ba\xc5\xbenytin\xc4\x99 teis\xc4\x99. 1996 m. i\xc5\xa1rinktas Moksl\xc5\xb3 akademijos nariu ekspertu._NEWLINE_1998 m. spalio 15 d. VDU Senato \xc4\xafsteigto Ba\xc5\xbeny\xc4\x8dios teis\xc4\x97s centro direktorius. Buvo VDU Senato narys.'